L'Ajuntament de Sagunt i SECOT signen el conveni per a la creació de l'Aula d'Emprenedoria
15 de juny 2021

![Imagen 1](/media/bbehtnvm/c_secot1.jpg)![Imagen 2](/media/vqgc01bd/c3_secot.jpg)

L'Ajuntament de Sagunt i l'associació Sèniors Espanyols per a la Cooperació Tècnica de València (SECOT) han signat este matí el conveni de col·laboració per a la creació de l'Aula d'Emprenedoria de ‘Secot-Sagunt’, l'objectiu de la qual és generar un espai d'aprenentatge obert a partir d'iniciatives d'emprenedoria innovadores. A més, este projecte dona suport a una formació transformadora i connectada amb l'entorn productiu i territorial. En l'acte han participat l'alcalde de Sagunt, Darío Moreno; la delegada de Promoció Econòmica de l'Ajuntament de Sagunt, María José Carrera; el president de Secot València, Francisco Manuel Pelegrí de la Peña i el responsable de l'Oficina Secot Sagunt, Juan Carlos López. 

  

Este conveni, gestionat pel departament de Promoció Econòmica i Industrial, pretén impulsar la ciutat de Sagunt com un espai d'aprenentatge obert en el qual captar talent i provar nous productes i servicis amb usuaris i usuàries reals, així com generar projectes innovadors en els quals es connecten persones innovadores i professionals amb les empreses i institucions. A més, el conveni té com a objectiu fomentar eixe esperit innovador mitjançant actuacions d'estudi, formació i difusió. 

  

L’alcalde de Sagunt, Darío Moreno, assegura que esta és una aliança important perquè «**el que pretén SECOT és utilitzar eixe coneixement i experiència que acumulen les persones jubilades i posar-les a la disposició d'altres persones que tal vegada no tenen els recursos com per a poder contractar serveis d'assessoria privats. Precisament pensant en eixos aspectes d'innovació i d'aprofitar el talent existent a la nostra comarca, l'Ajuntament ha optat per signar este conveni per a treballar conjuntament, utilitzant els recursos que té l'Ajuntament i el personal de SECOT, per a ajudar en la mesura que siga possible a tots eixos emprenedors i emprenedores que volen tirar avant els seus negocis, però que necessiten d'un suport extern, que els guie perquè el seu projecte siga un èxit**». 

  

D'altra banda, tal com s'exposa en la part argumentativa del conveni, este acord ve motivat a causa que l'emprenedoria permet afrontar nous reptes amb els quals es constituix «**un important motor de creixement econòmic i creació d'ocupació, fent que l'economia siga més competitiva i innovadora**». 

  

Així mateix, mitjançant la col·laboració entre l'Ajuntament de Sagunt i SECOT València es pretén millorar l'eficiència de la gestió pública, amb la utilització conjunta de mitjans i servicis públics i privats, a més de cooperar per a contribuir a la realització d'activitats d'utilitat pública. El conveni no comporta cost per a cap de les parts que el subscriuen i té una vigència d'un any, prorrogable fins a 4 anys.

«**En eixa línia traçarem programes i projectes, que ens ajuden entre tots a generar un ambient procliu a la innovació i a l'emprenedoria i que, sobretot, genere riquesa d'una forma o altra. Hem d'estar del costat d'eixes persones valentes que volen tirar avant un negoci i en eixa línia va la signatura d'este conveni**», assegura Moreno.

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-i-secot-signen-el-conveni-per-a-la-creacio-de-l-aula-d-emprenedoria/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-i-secot-signen-el-conveni-per-a-la-creacio-de-l-aula-d-emprenedoria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-i-secot-signen-el-conveni-per-a-la-creacio-de-l-aula-d-emprenedoria/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-i-secot-signen-el-conveni-per-a-la-creacio-de-l-aula-d-emprenedoria/)